U-I-126/00
Natisni
Opravilna št.:
U-I-126/00
Datum odločitve:
3. 4. 2003
ECLI:
ECLI:SI:USRS:2003:U.I.126.00
Akt:
Odlok o nadomestilu za uporabo stavbnega zemljišča (Uradne objave Primorskih novic, št. 14/93), 2. čl.
Izrek:
Pobuda za začetek postopka za oceno ustavnosti in zakonitosti 2. člena Odloka o nadomestilu za uporabo stavbnega zemljišča (Uradne objave Primorskih novic, št. 14/93) se zavrne.
Evidenčni stavek:
Nadomestilo za uporabo stavbnega zemljišča za območje, ki izpolnjuje pogoj za uvrstitev med območja v smislu 58. čl. Zakona o stavbnih zemljiščih, se plačuje, in na to ne vplivajo pojasnila o njegovi komunalni opremljenosti.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.

5.5.1 - Temeljne pravice - Kolektivne pravice - Pravica do okolja.
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Ivan Zabukovec, Izola
Datum vloge:
28. 4. 2000
Vrsta odločitve:
sklep
Vrsta rešitve:
zavrnitev
Dokument:
US22238
Dokument v PDF obliki:
U-I-126-00.pdf
122 KB
Prenesite datoteko
U-I-126/00-13
3. 4. 2003
SKLEP
Ustavno sodišče je v postopku za preizkus pobude Ivana Zabukovca iz Izole na seji dne 3. aprila 2003
sklenilo:
Pobuda za začetek postopka za oceno ustavnosti in zakonitosti 2. člena Odloka o nadomestilu za uporabo stavbnega zemljišča (Uradne objave Primorskih novic, št. 14/93) se zavrne.
Obrazložitev
A.
1. Pobudnik izpodbija 2. člen Odloka o nadomestilu za uporabo stavbnega zemljišča (v nadaljevanju Odlok) v delu, ki naselje Sviščaki opredeljuje kot območje stavbnih zemljišč, za katerega je treba plačevati nadomestilo. Navaja, da je leta 1980 z Občino sklenil pogodbo o najemu gozdnega zemljišča na Sviščakih (za 30 let) za gradnjo počitniške hiše, zato ni lastnik tega zemljišča, ki nima niti parcelne številke. Zgrajeni počitniški objekti (leseni ali zidani) naj ne bi imeli hišne številke in tudi telefonskega omrežja na območju ni (uporaba mobilnega telefona ni mogoča). Za oskrbo z vodo naj bi imeli lastniki počitniških hiš vodnjake za meteorno vodo in zagotovljen dovoz vode po naročilu. Kanalizacije naj ne bi bilo, temveč le greznice. Do naselja naj bi vodila delno asfaltirana in delno makadamska gozdna cesta, električne priključke do počitniških objektov pa so morali sofinancirati lastniki objektov. Ker 2. člen Odloka naselje Sviščaki opredeljuje kot območje stavbnih zemljišč, za katero je treba plačevati nadomestilo, naj bi bil v neskladju z določbami 2., 58., 60. in 61. člena Zakona o stavbnih zemljiščih (Uradni list SRS, št. 18/84 in nasl. - v nadaljevanju ZSZ84), v neskladju z Dogovorom o usklajevanju meril za določanje območij, na katerih se plačuje nadomestilo za uporabo stavbnega zemljišča, in meril za določanje višine tega nadomestila (Uradni list SRS, št. 19/86 - v nadaljevanju Dogovor) in v neskladju z določbami 2., 3., 39., 40. in 41. člena Zakona o stavbnih zemljiščih (Uradni list RS, št. 44/97 - v nadaljevanju ZSZ). Najemniki gozdnih zemljišč naj bi plačali najemnino in plačujejo še druge dajatve, vendar Občina prejetih sredstev ne vlaga v komunalno opremljenost tega območja.
2. Občina v odgovoru navaja, da Odlok temelji na ZSZ84. V letu 1986 naj bi od Gozdnega gospodarstva Postojna prejela obravnavana zemljišča zato, da na njih uredi turistični center. Zato naj bi sprejela Odlok o zazidalnem načrtu za območje Sviščakov (Uradne objave Primorskih novic, št. 18/67), ki načrtuje gradnjo počitniških hišic in nato zemljišča oddala posameznikom v najem za gradnjo. Občinski svet naj bi torej to območje utemeljeno določil kot območje stavbnih zemljišč, za katera se plačuje nadomestilo. Lokacije počitniških hišic naj bi bile oštevilčene z zaporednimi številkami in tako so bila v najem oddana tudi zemljišča. Zavezanci za plačilo nadomestila naj bi bili uporabniki zemljišč (lastniki ali najemniki). V 3. členu Odloka naj bi bila določena merila za odmero nadomestila tako, da upoštevajo opremljenost stavbnih zemljišč s komunalnimi objekti in napravami, njihovo lego in namembnost ter njihovo smotrno uporabo. Glede na lego in namembnost so obravnavana zemljišča obremenjena s 150 točkami, glede na opremljenost s komunalnimi objekti in napravami s 40 točkami (električno omrežje 20 točk, javna cesta v makadamski izvedbi 10 točk, delna kanalizacija 10 točk) in glede na smotrno uporabo s 40 točkami. Vrednost točke za leto 2001 je znašala 0,32741 SIT, zato naj bi bilo pobudniku v tem letu z odločbo odmerjeno nadomestilo v višini 2.635,00 SIT in se zoper njo ni pritožil. Druga bremena, ki jih navaja pobudnik, naj bi imela drug pravni temelj. Območje Sviščaki naj bi se sicer nahajalo na območju predvidenega Regijskega parka Snežnik ter predstavlja razvrednoteno območje zaradi občasne nevarnosti zaradi odpadnih vod in odpadkov, širjenja turističnih zmogljivosti, nevarnosti onesnaževanja, hrupa in podobno. Zaradi varovanja izjemnih naravnih vrednot na tem območju je načrtovana priprava novih prostorskih aktov in pri njihovi pripravi se bodo upoštevale posebne strokovne podlage.
B.
3. Pobudnik na splošno očita neskladnost izpodbijanega dela 2. člena Odloka s številnimi določbami ZSZ84, Dogovora in ZSZ, vendar zato ne navaja posebnih razlogov. Njegov očitek je, da plačuje nadomestilo za gozdno zemljišče, ki ni v njegovi lasti in leži na območju, ki je komunalno slabo opremljeno.
4. Pravna podlaga nadomestila za uporabo stavbnega zemljišča je vsebovana v določbah 58. do 63. člena ZSZ84 in prvi alinei 56. člena ZSZ, ki se po 180. členu Zakona o graditvi objektov (Uradni list RS, št. 110/02 - v nadaljevanju ZGO-1) še uporablja. Za katera zemljišča se nadomestilo odmerja, določa 218. člen ZGO- 1.
5. Pobudnik zmotno meni, da nadomestilo za uporabo stavbnega zemljišča plačujejo le lastniki zemljišč, saj so po 62. členu ZSZ84 zavezanci za njegovo plačilo neposredni uporabniki zemljišč. Po 58. členu ZSZ84 se nadomestilo za uporabo stavbnega zemljišča plačuje na območju mest in naselij mestnega značaja; na območjih, ki so določena za stanovanjsko in drugačno kompleksno graditev; na območjih, za katera je sprejet prostorski izvedbeni načrt in na drugih območjih, ki so opremljena z vodovodnim in električnim omrežjem. Območje, na katerem se plačuje nadomestilo, določi občinski svet. V obravnavanem primeru leži zemljišče, ki ga navaja pobudnik, na območju, urejenem z Odlokom o zazidalnem načrtu za območje Sviščakov, ki je bil sprejet po Zakonu o urbanističnem planiranju (Uradni list SRS, št. 16/67 in nasl. - ZUPl), vendar začasno oziroma prehodno še velja na podlagi 174. člena Zakona o urejanju prostora (Uradni list RS, št. 110/02 - ZUreP-1). To pomeni, da območje izpolnjuje pogoj za uvrstitev med območja, za katera se plačuje nadomestilo v smislu 58. člena ZSZ84 in na to ne vplivajo pojasnila o njegovi komunalni opremljenosti. Obravnavana zemljišča zato očitno tudi niso gozdna zemljišča, kot to zmotno meni pobudnik.
6. Iz zgoraj navedenih razlogov je Ustavno sodišče pobudo zavrnilo kot očitno neutemeljeno.
C.
7. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić